子瞻惠雙刀
作者：蘇轍
朝代：宋

paragraphs: 彭城一雙刀，黄金錯刀鐶。
脊如雙引繩，色如青琅玕。
開匣飛電落，入手清霜寒。
引之置膝上，凜然愁肺肝。
我衰氣力微，覽鏡毛髮斑。
誓將斬鯨鯢，靜此滄海瀾。
又欲戮犀兕，永息行路難。
有志竟不從，撫刀但長嘆。
投刀淚如霰，北斗空闌干。
歸來刈蓬蒿，鉏田植芳蘭。
惜刀不忍用，用亦非所便。
棄置塵土中，坐使鋒刃刓。
床頭夜生光，知有蛟龍蟠。
慚君贈我意，時取一磨看。